Document ID: 32006R1943

NÕUKOGU MÄÄRUS (EÜ) nr 1943/2006,
12. detsember 2006,
millega muudetakse määrust (EÜ) nr 876/2002, millega luuakse ühisettevõte Galileo
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 171,
võttes arvesse komisjoni ettepanekut,
võttes arvesse Euroopa Parlamendi arvamust, (1)
võttes arvesse Euroopa Majandus- ja Sotsiaalkomitee arvamust, (2)
ning arvestades järgmist:
(1)
Ühisettevõte Galileo loodi 21. mai 2002. aasta määrusega (EÜ) nr 876/2002 (3) Galileo programmi arendusetapi rakendamiseks ja järgnevate etappide ettevalmistamiseks.
(2)
Määruses (EÜ) nr 876/2002 sätestatakse, et arendusetapi kestusest lähtudes luuakse ühisettevõte Galileo neljaks aastaks; nimetatud periood pidi esialgselt hõlmama aastaid 2002 kuni 2005 (kaasa arvatud).
(3)
Galileo programmi praeguse seisu juures ei lõpe arendusetapp siiski enne 2008. aasta lõppu. Ühtlasi näib ühisettevõtte Galileo tegevuse jätkamine pärast 2006. aastat kasutu ja kulukas, kuna 12. juuli 2004. aasta määrusega (EÜ) nr 1321/2004 (4) loodud Euroopa GNSSi (5) järelevalveamet suudab 2006. aasta jooksul järk-järgult üle võtta ja seejärel lõpule viia kõik ühisettevõtte Galileo praegu läbi viidavad tegevused.
(4)
Selleks et Euroopa GNSSi järelevalveamet saaks ühisettevõtte Galileo tegevuse optimaalselt üle võtta, on soovitav, et need kaks struktuuri mõne kuu jooksul paralleelselt eksisteeriksid ja et Euroopa GNSSi järelevalveamet oleks selle aja jooksul ühisettevõtte Galileo tegevusega lähedalt seotud.
(5)
Seetõttu tuleks sätestada, et ühisettevõte Galileo lõpetab oma tegevuse 31. detsembril 2006.
(6)
Lisaks tuleks määrusega (EÜ) nr 876/2002 vastu võetud ning mitmeid ebaselgeid ja ekslikke sätteid sisaldava ühisettevõtte Galileo põhikirja parandamiseks seda põhikirja muuta.
(7)
Asjakohaseid muutmismenetlusi on järgitud kooskõlas määrusega (EÜ) nr 876/2002.
(8)
Nõukogu määrust (EÜ) nr 876/2002 tuleks vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 876/2002 artikli 1 esimeses lõigus asendatakse sõnad “neljaks aastaks” sõnadega “kuni 31. detsembrini 2006 kestvaks perioodiks”.
Artikkel 2
Määrusele (EÜ) nr 876/2002 lisatud ühisettevõtte Galileo põhikirja muudetakse järgmiselt.
1.
Artikli 1 lõige 4 asendatakse järgmise tekstiga:
“4. Ühisettevõtte vahendid moodustuvad selle liikmete osamaksetest. Sissemakse võib olla mitterahaline. Selliste sissemaksete puhul hinnatakse nende väärtust ning kasulikkust ühisettevõtte tegevuse läbiviimisel.
Asutajaliikmed märgivad oma osad rahalistest osamaksetest oma vastavates võetud kohustustes kindlaks määratud summa ulatuses, mis on Euroopa Ühenduse puhul 520 miljonit eurot ja Euroopa Kosmoseagentuuri puhul 50 miljonit eurot. Nad võivad arendusetapi rahastamiseks teha vajaduse korral täiendavaid osamakseid.
Pärast seda, kui komisjon on nõukogule pakkumismenetluse tulemusest teatanud, kutsub haldusnõukogu lõike 3 punkti b teises taandes nimetatud ettevõtted viivitamata osasid märkima. Ettevõtted peavad ühe aasta jooksul märkima 5 miljonit eurot. Nimetatud summat vähendatakse summani 250 000 eurot selliste üksi või ühiselt osasid märkivate ettevõtete puhul, mida võib käsitada väikeste või keskmise suurusega ettevõtetena väikeste ja keskmise suurusega ettevõtete määratlust käsitleva komisjoni 3. aprilli 1996. aasta soovituse tähenduses. (6)
Haldusnõukogu otsustab, kui suure osamakse iga liige tema poolt märgitud osaga võrdeliselt tegema peab. Ühisettevõtte iga liige, kes ettenähtud tähtaja jooksul ei ole sooritanud lubatud mitterahalist sissemakset või teinud ettenähtud sissemakset kapitali, kaotab esiteks hääleõiguse haldusnõukogus ning kuue kuu möödudes lõpetatakse tema liikmestaatus kuni kohustuste täitmiseni.
Ühisettevõtte finantskohustused ei tohi ületada tema käsutuses olevate osamaksete summat.
2.
Artikli 8 lõike 1 punktis b asendatakse teine lause järgmisega:
“Ühisettevõtte iga liikme häälte arv on võrdeline tema poolt märgitud osaga osamaksetest.”.
3.
Artikkel 20 asendatakse järgmisega:
“Artikkel 20
Ühisettevõte moodustatakse perioodiks, mis algab 28. mail 2002 ja lõpeb 31. detsembril 2006.”.
Artikkel 3
Käeolev määrus jõustub selle Euroopa Liidu Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 12. detsember 2006

Labels: 8
2
4
11